### מדריך למורה

### מסכת תענית פרק א משנה ב

# הזכרת גשמים ושאילת גשמים

**משך ההוראה**: שיעור אחד.

המשנה עוסקת גם בשאלת גשמים וגם בהזכרת גשמים. התלמידים ישמו לב בכל חלק האם אנו עסוקים בשאלה או בהזכרה על פי מילות המפתח, ותוך הישענות על מה שלמדנו ביחידת הפתיחה ובמשנה הקודמת על ההבדל שבין שאילת גשמים להזכרת גשמים.

נוסח המשנה

## אֵין שׁוֹאֲלִין אֶת הַגְּשָׁמִים אֶלָּא סָמוּךְ לַגְּשָׁמִים.

## רַבִּי יְהוּדָה אוֹמֵר:

## הָעוֹבֵר לִפְנֵי הַתֵּבָה -

## בְּיוֹם טוֹב הָאַחֲרוֹן שֶׁל חָג - הָאַחֲרוֹן מַזְכִּיר, הָרִאשׁוֹן אֵינוֹ מַזְכִּיר.

## בְּיוֹם טוֹב הָרִאשׁוֹן שֶׁל פֶּסַח - הָרִאשׁוֹן מַזְכִּיר, הָאַחֲרוֹן אֵינוֹ מַזְכִּיר.

## עַד אֵימָתַי שׁוֹאֲלִין אֶת הַגְּשָׁמִים?

## רַבִּי יְהוּדָה אוֹמֵר: עַד שֶׁיַּעֲבוֹר הַפֶּסַח.

## רַבִּי מֵאִיר אוֹמֵר: עַד שֶׁיֵּצֵא נִיסָן, שֶׁנֶּאֱמַר (יואל ב, כג): "וַיּוֹרֶד לָכֶם גֶּשֶׁם מוֹרֶה, וּמַלְקוֹשׁ בָּרִאשׁוֹן".

מבנה:

1. זיהוי חלקי המשנה – רישא מציעתא וסיפא.
2. זיהוי הנושא של כל חלק (שאלה או הזכרה) על פי מילות המפתח.
3. זיהוי המחלוקת שבסיפא וזהות החולקים על ידי איתור **האומרים.**

תוכן

רישא:

## אֵין שׁוֹאֲלִין אֶת הַגְּשָׁמִים אֶלָּא סָמוּךְ לַגְּשָׁמִים.

התלמידים יבינו על פי המילה שואלים שדין המשנה הוא ששואלים 'ותן טל ומטר לברכה' רק סמוך לגשמים.

(הלשון **אין \_\_\_\_\_\_\_ אלא \_\_\_\_\_\_\_\_\_\_\_,** היא לשון אופיינית שמשמעותה היא ש\_\_\_\_\_\_\_ רק \_\_\_\_\_\_\_\_\_\_.) זהו משפט 'הפוך' שיש לשים לב שהתלמידים הבינו את משמעותו.)

מציעתא:

## רַבִּי יְהוּדָה אוֹמֵר:

## הָעוֹבֵר לִפְנֵי הַתֵּבָה -

## בְּיוֹם טוֹב הָאַחֲרוֹן שֶׁל חָג - הָאַחֲרוֹן מַזְכִּיר, הָרִאשׁוֹן אֵינוֹ מַזְכִּיר.

## בְּיוֹם טוֹב הָרִאשׁוֹן שֶׁל פֶּסַח - הָרִאשׁוֹן מַזְכִּיר, הָאַחֲרוֹן אֵינוֹ מַזְכִּיר.

המציעתא דנה בזמן המדויק שבו מתחילים ובו מסיימים להזכיר גבורות גשמים. יש לשים לב לכך שרבי יהודה הולך לפי דעת רבי יהושע שבמשנה הקודמת, שמתחילים לומר משיב הרוח ומוריד הגשם רק בשמחת תורה, וכאן המשנה מגדירה עוד יותר את הזמן המדויק בתוך יום שמחת תורה שבו מפסיקים לומר משיב הרוח ומוריד הגשם.

המציעתא מנוסחת כעין 'כתב חידה' שניתן לתת לתלמידים 'לפענח.

1. התלמדים יזהו בעקבות המילה מזכיר שמדובר בחלק זה של המשנה על הזכרת משיב הרוח ומוריד הגשם.
2. התלמידים יבינו שיש כאן כפילות משמעות למילים ראשון ואחרון – פעם כציון של היום מתוך החג ופעם כציון של תפילה (שחרית – ראשון, כי תפילת שחרית היא לפני תפילת מוסף. מוסף – אחרון, כי תפילת מוסף היא אחרי תפילת שחרית. ראשון ואחרון – על מי מדובר? – החזן)

הַעֲתיקו את הטבלה למחברותיכם ומלאו אותה לפי ההוראות, או מלאו אותה בדפי העבודה:

סמנו וי בתפילות בהן החזן **מזכיר** משיב הרוח ומוריד הגשם.

סמנוX בתפילות בהן החזן **לא מזכיר** משיב הרוח ומוריד הגשם.

|  |  |  |
| --- | --- | --- |
|  | הראשון (תפילת שחרית) | האחרון (תפילת מוסף) |
| יום טוב האחרון של חג -  שמחת תורה |  |  |
| יום טוב הראשון של פסח |  |  |

סיפא:

## עַד אֵימָתַי שׁוֹאֲלִין אֶת הַגְּשָׁמִים?

## רַבִּי יְהוּדָה אוֹמֵר: עַד שֶׁיַּעֲבוֹר הַפֶּסַח.

## רַבִּי מֵאִיר אוֹמֵר: עַד שֶׁיֵּצֵא נִיסָן, שֶׁנֶּאֱמַר (יואל ב, כג): "וַיּוֹרֶד לָכֶם גֶּשֶׁם מוֹרֶה, וּמַלְקוֹשׁ בָּרִאשׁוֹן".

1. זיהוי הנושא של הסיפא- מתי מפסיקים לשאול ותן טל ומטר, על ידי זיהוי מילת המפתח.
2. סידור הדעות השונות על ציר הזמן.
3. הבנת הפסוק שציטט רבי מאיר כדי לחזק את דעתו: ומלקוש (הגשם האחרון) בראשון – החודש הראשון על פי התורה – חודש ניסן, מכאן שגשם שיורד בחודש ניסן הוא ברכה.
4. בכיתות חזקות: ייתכן שיעלה העניין שאנו לא נוהגים לא כמו רבי יהודה ולא כמו רבי מאיר אלא מפסיקים לומר ותן טל ומטר כבר ביום הראשון של פסח. מדוע אנו נוהגים כך? ההסבר הוא שאנו נוהגים לפי רבי יהודה שבמציעתא, שכן אם מפסיקים לומר 'משיב הרוח ומוריד הגשם' כבר ביום הראשון של פסח, קל וחומר שיש להפסיק אז גם את אמירת ותן טל ומטר לברכה! (בגמרא מוסבר שיש במשנה שלנו 'תרי תנאי אליבא דרבי יהודה' – כלומר – יש לנו מחלוקת מה הייתה דעתו של רבי יהודה)

מיומנות

במשנה זו יש לעמוד על זיהוי הנושא של כל חלק במשנה על פי מילות המפתח. אילו חלקים של המשנה עוסקים בשאילת גשמים = ותן טל ומטר לברכה, ואיזה חלק עוסק בהזכרת גשמים – משיב הרוח ומוריד הגשם.

משמעות

ניתן לשים לב לכך שהתפילה משתנה לפי הצרכים של בני האדם בכל תקופה. מדובר בשינויים השונים בנוסח התפילה לפי ימות השנה, ובסוגים שונים של תפילות. (סליחות, תפילת נעילה, תפילת הדרך, אמירת תהלים, אמירת הלל ועוד ועוד). ניתן להתייחס לדברים הן ברמת הכלל והן ברמת הפרט.